proxectonos/corpus_dominio_legal_administrativo_tmp huggingface dataset:
RESOLUCIÓN do 9 de abril de 2018, da Secretaría Xeral de Emprego, pola que se fai pública a lista das entidades cooperativas que cumpriron coa obriga do depósito de contas anuais do exercicio 2016.
Consellería de Economía, Emprego e Industria — III. Outras disposicións — 23/04/2018

De conformidade co disposto no artigo 97 do Regulamento do Rexistro de Cooperativas aprobado polo Decreto 430/2001, do 18 de decembro (DOG núm. 31, do 12 de febreiro de 2002), faise público que esta secretaría xeral resolveu publicar a lista das entidades cooperativas que cumpriron coa obriga do depósito das contas anuais correspondentes ao exercicio 2016.
Santiago de Compostela, 9 de abril de 2018
RESOLUCIÓN do 16 de abril de 2018 pola que se procede á publicación da modificación orzamentaria da Orde do 13 de decembro de 2017 de actuacións en materia de arquivos.
Consellería de Cultura, Educación e Ordenación Universitaria — III. Outras disposicións — 27/04/2018

A Consellería de Cultura, Educación e Ordenación Universitaria publicou a Orde do 13 de decembro de 2017 pola que se establecen as bases reguladoras que rexerán as axudas destinadas á colaboración no financiamento de actuacións en materia de arquivos para o ano 2018 (DOG do 19 de xaneiro de 2018).
«As axudas teñen unha contía total de 102.740 € que se distribúen nas seguintes aplicacións orzamentarias e contías:
– 10.20.432A.744.4 (universidades): 6.000 €.
– 10.20.432A.760.0 (entidades locais): 71.740 €.
– 10.20.432A.781.0 (entidades sen fin de lucro): 25.000 €.
Unha vez rematado o prazo de admisión de solicitudes, non se recibiu ningunha proposta das universidades galegas, polo que, segundo o artigo 5.6 da orde de convocatoria, se incrementa en 6.000 € a aplicación 10.20.432A.760.0 (entidades locais) por ser a aplicación co maior número de solicitudes recibidas nesta convocatoria».
Esta modificación non afecta o prazo establecido na referida Orde do 13 de decembro de 2017 para a presentación de solicitudes.
Santiago de Compostela, 16 de abril de 2018
RESOLUCIÓN do 11 de abril de 2018, da Xefatura Territorial de Pontevedra, pola que se modifica a Resolución do 27 de decembro de 2017 pola que se aproba a renovación do Plan de aproveitamento específico da anguía na desembocadura do río Ulla para o ano 2018, modificada pola Resolución do 5 de marzo de 2018.
Consellería de Medio Ambiente e Ordenación do Territorio — III. Outras disposicións — 27/04/2018

Por Resolución da Xefatura Territorial de Pontevedra do 27 de decembro de 2017 aprobouse a renovación do Plan de aproveitamento específico da anguía na desembocadura do río Ulla para o ano 2018 (DOG núm. 20, do 29.1.2018).
O anexo A da citada resolución establece a relación de embarcacións e tripulantes autorizados para participaren neste plan de aproveitamento.
Con data do 6 de febreiro de 2018, o patrón maior da Confraría de Pescadores Virxe do Carme de Rianxo solicitou que se modifiquen os tripulantes autorizados nas embarcacións Curota, matrícula 3ª VILL-3-4-02, e Xoana, con matrícula 3ª VILL-3-13-92.
Con data do 19 de febreiro de 2018, o patrón maior da Confraría de Pescadores Santiago Apóstolo do Carril solicitou que se modifiquen os tripulantes autorizados nas embarcacións Mª del Carmen, matrícula VILL-3ª-2.652, e Porto, con matrícula VILL-3ª-10.131.
Por Resolución do 5 de marzo de 2018 (DOG núm. 60, do 26.3.2018) aprobáronse os cambios solicitados e modificouse o anexo A da Resolución do 27 de decembro de 2017, pola que se aproba a renovación do Plan de aproveitamento específico da anguía na desembocadura do río Ulla para o ano 2018.
O 14.3.2018 a confraría do Carril solicita de novo cambio de tripulantes na embarcación Tilocha (VILL-3ª-9.440) e o día 3.4.2018 un cambio na tripulación da embarcación Camba (3ª VILL-3-9952) pola venda desta a un novo titular.
Resolución.
Visto o exposto, e tendo en conta o informe do Servizo de Conservación da Natureza, acórdase a modificación dos tripulantes das embarcacións da confraría do Carril Tilocha, matrícula VILL-3ª-9.440, e Camba, con matrícula 3ª VILL-3-9952.
O anexo A, aprobado por Resolución do 27 de decembro de 2017, modificada por Resolución do 5 de marzo de 2018, polo que se establece a relación de embarcacións e membros participantes no Plan de aproveitamento de anguía no río Ulla para o ano 2018 quedaría como segue:
Confraría de Pescadores Virxe do Carme de Rianxo
Total: 7 embarcacións - 13 tripulantes
Confraría de Pescadores Santiago Apóstolo do Carril
Total: 11 embarcacións - 24 tripulantes
Contra a presente resolución poderá interpoñerse recurso de alzada ante a conselleira de Medio Ambiente e Ordenación do Territorio no prazo de 1 mes desde a súa recepción, segundo o recollido nos artigos 121 e 122 da Lei 39/2015, do 1 de outubro, do procedemento administrativo común das administracións públicas (BOE núm. 236, do 2 de outubro).
Pontevedra, 11 de abril de 2018
ORDE do 20 de abril de 2018 pola que se modifica a Orde do 30 de abril de 2007 pola que se regula a adscrición de forma temporal, en comisión de servizos e por petición da interesada ou interesado, dos funcionarios dos corpos docentes en centros dependentes da Consellería de Educación e Ordenación Universitaria, en atención a situacións persoais especiais por motivos de saúde (Diario Oficial de Galicia número 48, do 8 de marzo; corrección de erros do 11 de maio).
Consellería de Cultura, Educación e Ordenación Universitaria — I. Disposicións xerais — 30/04/2018

No Diario Oficial de Galicia nº 89, do 9 de maio de 2007, publicouse a Orde do 30 de abril pola que se regula a adscrición de forma temporal, en comisión de servizos e por petición da interesada ou interesado, dos funcionarios dos corpos docentes en centros dependentes da Consellería de Educación e Ordenación Universitaria, en atención a situacións persoais especiais por motivos de saúde.
Tendo en conta a existencia de problemas puntuais de carácter técnico que dificultaron a formulación de solicitudes polas persoas interesadas no inicio dos prazos establecidos, e co obxecto de garantir o principio de seguridade xurídica, considérase oportuno introducir un réxime transitorio para a presentación de instancias para as comisións de servizos correspondentes ao curso escolar 2018/19.
Na súa virtude, no uso da autorización conferida pola disposición derradeira primeira do Decreto 244/1999, do 29 de xullo, polo que se regula a cobertura de diversas prazas por funcionarios públicos docentes que impartan ensinanzas de niveis non universitarios,
Artigo 1. Modificación da Orde do 30 de abril de 2007 pola que se regula a adscrición de forma temporal, en comisión de servizos e por petición da interesada ou interesado, dos funcionarios dos corpos docentes en centros dependentes da Consellería de Educación e Ordenación Universitaria, en atención a situacións persoais especiais por motivos de saúde
Modifícase a citada Orde do 30 de abril de 2007 no sentido de introducir unha disposición transitoria segunda do seguinte teor:
«Disposición transitoria segunda. Prazo de presentación de solicitudes para as comisións de servizos en atención a situacións persoais especiais por motivos de saúde correspondentes ao curso escolar 2018/19
Para as comisións de servizos en atención a situacións persoais especiais por motivos de saúde correspondentes ao curso escolar 2018/19, o prazo de presentación de solicitudes para as persoas interesadas que non participasen no concurso de traslados será o comprendido entre o 15 de abril e o 3 de maio de 2018, ambos incluídos».
Disposición derradeira única. Entrada en vigor
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 20 de abril de 2018
CORRECIÓN DE ERROS. Extracto da Resolución do 5 de abril de 2018, da Secretaría Xeral da Emigración, pola que se regulan e se convocan, para o ano 2018, as axudas para a participación no programa Aventúrate con Galicia, dirixido a mozos e mozas de orixe galega ou descendentes de persoas emigrantes galegas que residan no exterior (código de procedemento PR930B).
Vicepresidencia e Consellería de Presidencia, Administracións Públicas e Xustiza — III. Outras disposicións — 24/04/2018

BDNS (Identif.): 394388.
Advertido un erro no extracto da citada orde, publicado no Diario Oficial de Galicia número 75, do 18 de abril de 2018, é necesario efectuar a seguinte corrección:
Na páxina 20935 no punto quinto, onde di: «O prazo de presentación de solicitudes será de corenta (40) días naturais contados desde o día seguinte ao da publicación desta resolución no Diario Oficial de Galicia. Se o último día do prazo é inhábil, entenderase prorrogado ao primeiro día hábil seguinte», debe dicir: «O prazo de presentación de solicitudes será de 30 días hábiles contados desde o día seguinte ao da publicación desta resolución no Diario Oficial de Galicia. Se o último día do prazo é inhábil, entenderase prorrogado ao primeiro día hábil seguinte».
ORDE do 11 de abril de 2018 pola que se substitúe unha persoa vogal do Consello Galego de Seguridade e Saúde Laboral.
Consellería de Economía, Emprego e Industria — II. Autoridades e persoal — 26/04/2018

A Lei 14/2007, do 30 de outubro, pola que se crea e regula o Instituto Galego de Seguridade e Saúde Laboral, regula no seu artigo 16 a composición e o procedemento de nomeamento das persoas vogais do Consello Galego de Seguridade e Saúde Laboral.
Conforme o previsto na devandita lei, realizouse proposta de designación e de cesamento por parte da Confederación de Empresarios de Galicia (CEG) dunha persoa integrante no Consello Galego de Seguridade e Saúde Laboral.
En consecuencia, no exercicio das atribucións conferidas de conformidade co disposto no artigo 34 da Lei 1/1983, do 22 de febreiro, de normas reguladoras da Xunta e da súa Presidencia,
Artigo único. Substitución de vogal
Por proposta da Confederación de Empresarios de Galicia (CEG):
En calidade de titular:
a) Disponse o cesamento de Sonia López Rubinos.
b) Disponse o nomeamento de Cristóbal Piñón Ulfe.
Disposición derradeira única. Entrada en vigor
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 11 de abril de 2018
RESOLUCIÓN do 18 de abril de 2018, da Dirección Xeral de Educación, Formación Profesional e Innovación Educativa, pola que se designan os membros e se fai pública a composición do tribunal que deberá elaborar, supervisar e avaliar as probas para a concesión dos premios extraordinarios de bacharelato correspondentes ao curso 2017/18, e se ditan instrucións para a realización das probas correspondentes.
Consellería de Cultura, Educación e Ordenación Universitaria — III. Outras disposicións — 30/04/2018

Pola Orde do 27 de febreiro de 2018 convócanse os premios extraordinarios de bacharelato correspondentes ao curso 2017/18 (DOG do 15 de marzo). No artigo 10 establécese que o alumnado deberá realizar unha proba que terá carácter único en todo o territorio da Comunidade e que a realización desta proba terá lugar o día 22 de xuño de 2018.
De conformidade co establecido no artigo 12 e na disposición derradeira primeira da citada Orde do 27 de febreiro de 2018 pola que se convocan os premios extraordinarios de bacharelato correspondentes ao curso 2017/18,
Primeiro. Designar os membros do tribunal que deberá elaborar, supervisar e avaliar a proba para a concesión dos premios extraordinarios de bacharelato correspondentes ao curso 2017/18 e facer pública a súa composición, que é a que figura no anexo desta resolución.
Segundo. Fixar o horario, os lugares de realización das probas e as condicións de presentación dos candidatos e das candidatas.
1. A proba realizarase o día 22 de xuño de 2018, de acordo co seguinte horario:
– 9.30 horas, presentación dos candidatos e das candidatas.
– 10.15 a 12.15 horas, primeira parte da proba.
– 12.45 a 13.45 horas, segunda parte da proba.
2. Lugares en que se realizarán as probas.
– Provincia da Coruña:
Centro Integrado de Formación Profesional (CIFP) Someso. Rúa Someso, nº 6, A Coruña.
– Provincia de Lugo:
IES Sanxillao. Avenida das Fontiñas, nº 171, Lugo.
– Provincia de Ourense:
IES Ramón Otero Pedrayo. Rúa Padre Feixoo, nº 19, Ourense.
– Provincia de Pontevedra:
IES Sánchez Cantón. Avenida Raíña Victoria, Pontevedra.
Terceiro.
Presentación dos candidatos e das candidatas
a) Os candidatos e as candidatas deberán realizar as probas, con carácter xeral, na provincia a que pertenza o centro educativo en que se atope o seu expediente académico. A Dirección Xeral de Educación, Formación Profesional e Innovación Educativa poderá autorizar cambios de sede por causas debidamente xustificadas.
b) Para a realización das probas os candidatos e as candidatas acreditarán a súa identidade co DNI, pasaporte ou calquera outro documento recoñecido en dereito.
Santiago de Compostela, 18 de abril de 2018
Titulares:
Suplentes:
DECRETO 40/2018, do 27 de abril, polo que se lle encarga o despacho de asuntos da Presidencia, durante a ausencia do seu titular, ao vicepresidente e conselleiro de Presidencia, Administracións Públicas e Xustiza.
Presidencia da Xunta de Galicia — II. Autoridades e persoal — 30/04/2018

Con motivo da ausencia do presidente da Xunta de Galicia, por mor dunha viaxe aos Estados Unidos Mexicanos, cómpre prover a súa substitución durante o tempo de duración desta.
Polo tanto, en uso das atribucións que me confire o artigo 26.7 da Lei 1/1983, do 22 de febreiro, reguladora da Xunta e da súa Presidencia, e conforme o establecido no Decreto 148/2016, do 13 de novembro,
Artigo único
Durante a ausencia do presidente da Xunta de Galicia, con motivo da súa viaxe aos Estados Unidos Mexicanos, encárgaselle o despacho de asuntos da Presidencia, desde o día un de maio ata o seu regreso, ao vicepresidente e conselleiro de Presidencia, Administracións Públicas e Xustiza.
Santiago de Compostela, vinte e sete de abril de dous mil dezaoito
ORDE do 26 de abril de 2018 pola que se modifica a Orde do 6 de febreiro de 2018 pola que se regula a aplicación dos pagamentos directos á agricultura e á gandaría e das axudas ao desenvolvemento rural suxeitas ao Sistema integrado de xestión e control.
Consellería do Medio Rural — III. Outras disposicións — 30/04/2018

A Orde do 6 de febreiro de 2018 pola que se regula a aplicación dos pagamentos directos á agricultura e á gandaría e das axudas ao desenvolvemento rural suxeitas ao Sistema integrado de xestión e control (DOG núm. 30, do 12 de febreiro) establece no artigo 10.3 que o prazo para a presentación da solicitude única para o ano 2018 se iniciará o 1 de febreiro e finalizará o día 30 de abril, ambos o dous incluídos.
Este prazo cumpre co disposto no artigo 95.2 do Real decreto 1075/2014, do 19 de decembro, sobre a aplicación a partir do 2015 dos pagamentos directos á agricultura e á gandaría e outros réximes de axuda, que establece con carácter de normativa básica que o prazo de presentación da solicitude única a partir do ano 2016 se iniciará o 1 de febreiro e finalizará o 30 de abril de cada ano.
A disposición derradeira segunda do Real decreto 1075/2014, do 19 de decembro, faculta a ministra de Agricultura e Pesca, Alimentación e Medio Ambiente para adaptar as datas e prazos que se establecen no referido real decreto ás exixencias derivadas da normativa da Unión Europea.
O Ministerio de Agricultura e Pesca, Alimentación e Medio Ambiente está tramitando un proxecto de orde pola que se amplía o prazo de presentación da solicitude única, para o ano 2018, establecido no artigo 95 do Real decreto 1075/2014, do 19 de decembro, sobre a aplicación a partir de 2015 dos pagamentos directos á agricultura e á gandaría e outros réximes de axuda, así como sobre a xestión e control dos pagamentos directos e dos pagamentos ao desenvolvemento rural.
En relación co artigo 95 do real decreto mencionado, solicítase que o prazo de presentación da solicitude única se amplíe ao 7 de maio de 2018 incluído, co obxecto de evitar que posibles beneficiarios non poidan presentar a solicitude en prazo por unha previsible saturación das entidades colaboradoras, de acordo coa baixa porcentaxe de presentación de solicitudes coñecida na data de hoxe.
Artigo único
Acórdase modificar o artigo 10.3 da Orde do 6 de febreiro de 2018 e ampliar o prazo para a presentación en Galicia da solicitude única de axudas da PAC do 2018 que concluirá o 7 de maio de 2018, incluído.
Santiago de Compostela, 26 de abril de 2018
RESOLUCIÓN do 17 de abril de 2018, da Xefatura Territorial de Ourense, pola que se publican as subvencións concedidas a entidades xuvenís de ámbito provincial, en virtude da Orde do 11 de abril de 2017 pola que se establecen as bases que rexen as axudas enmarcadas no programa Iniciativa Xove e se procede á súa convocatoria.
Consellería de Política Social — III. Outras disposicións — 30/04/2018

De conformidade co disposto no artigo 15.1 da Lei 9/2007, do 13 de xuño, de subvencións de Galicia, e tendo en conta o disposto no artigo 17.1 da Lei 1/2016, do 18 de xaneiro, de transparencia e bo goberno, os órganos administrativos concedentes publicarán no Diario Oficial de Galicia as subvencións concedidas coa expresión da convocatoria, o programa, o beneficiario, a cantidade concedida e a finalidade ou as finalidades da subvención.
Así, de conformidade coa normativa indicada, procédese á seguinte publicación:
Convocatoria: Orde do 11 de abril de 2017 pola que se establecen as bases que rexen as axudas enmarcadas no programa Iniciativa Xove e se procede á súa convocatoria.
Programa: Iniciativa Xove. Subvencións concedidas a entidades xuvenís do ámbito provincial de Ourense, cuxa resolución corresponde á xefa territorial, por delegación da persoa titular da Consellería de Política Social, segundo o establecido na disposición adicional terceira da Orde do 11 de abril de 2017.
Crédito orzamentario: 44.314,02 euros (corenta e catro mil trescentos catorce euros con cero dous céntimos), para o ámbito provincial.
Crédito orzamentario total da convocatoria 545.161.57 euros (cincocentos corenta e cinco mil cento sesenta e un euros con cincuenta e sete céntimos).
Aplicación orzamentaria: 12.05.313A.481.0.
Código do procedemento: BS306B.
Código de proxecto: 2015 00528.
Finalidade: fomentar e consolidar a participación libre e eficaz da mocidade no desenvolvemento político, social, económico e cultural, así como promover a adecuada utilización do lecer, a calidade de vida e o benestar dos mozos e mozas da nosa comunidade autónoma, a través de proxectos integrais e específicos de actuación.
Entidades beneficiarias e contía: as entidades beneficiaras e o importe concedido relaciónanse no anexo á resolución.
Ourense, 17 de abril de 2018
ORDE do 10 de abril de 2018 pola que se modifica a autorización do centro privado de educación especial Santísimo Cristo del Amor do Porriño.
Consellería de Cultura, Educación e Ordenación Universitaria — III. Outras disposicións — 26/04/2018

A titularidade do centro privado de educación especial Santísimo Cristo del Amor do Porriño solicita a ampliación dunha unidade (autistas).
Logo da tramitación do expediente de acordo co establecido no Decreto 133/1995, do 10 de maio, de autorización de centros docentes privados para impartir ensinanzas de réxime xeral non universitarias, e coa Orde do 20 de setembro de 1995 que o desenvolve, por proposta da Dirección Xeral de Centros e Recursos Humanos,
Artigo 1. Autorización de ensinanzas
Autorizar a ampliación dunha unidade de educación especial, no centro cuxos datos se sinalan a seguir:
Denominación xenérica: centro privado de educación especial (CEEPR).
Denominación específica: Santísimo Cristo del Amor.
Código do centro: 36017031.
Domicilio: Torneiros - A Ribeira, 24 A-B.
Localidade: O Porriño.
Concello: O Porriño.
Provincia: Pontevedra.
Titular: Asociación Comarcal de Educación Especial Santísimo Cristo del Amor (Aceesca).
Composición resultante:
4 unidades de educación especial (plurideficientes).
3 unidades de educación especial (autistas).
1 unidade de educación especial (psíquicos).
Artigo 2. Inicio da actividade
Para a posta en funcionamento das ensinanzas que se autorizan, a Xefatura Territorial da Consellería de Cultura, Educación e Ordenación Universitaria de Pontevedra, logo do informe do Servizo Territorial de Inspección Educativa, aprobará expresamente a relación de persoal que impartirá docencia.
Artigo 3. Inscrición no Rexistro de Centros
Esta orde dará lugar á correspondente inscrición no Rexistro de Centros da Comunidade Autónoma de Galicia.
Artigo 4. Modificación da autorización
O centro queda obrigado ao cumprimento da normativa vixente e a solicitar a oportuna revisión cando teña que modificarse calquera dos datos que se sinalan nesta orde.
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes, contado a partir do día seguinte ao da súa publicación no Diario Oficial de Galicia, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben, directamente, o recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 10 de abril de 2018
ORDE do 17 de abril de 2018 pola que se fai pública a ampliación da dotación orzamentaria para a concesión das axudas establecidas na Orde do 12 de decembro de 2017 pola que se establecen as bases que regulan as axudas e subvencións para o fomento do emprego e mellora da empregabilidade no ámbito de colaboración coas entidades locais e se procede á súa convocatoria para o exercicio do ano 2018.
Consellería de Economía, Emprego e Industria — III. Outras disposicións — 26/04/2018

A Orde da Consellería de Economía, Emprego e Industria, do 12 de decembro de 2017, pola que se establecen as bases que regulan as axudas e subvencións para o fomento do emprego e mellora da empregabilidade no ámbito de colaboración coas entidades locais e se procede á súa convocatoria para o exercicio do ano 2018 (Diario Oficial de Galicia número 8, do 11 de xaneiro de 2018), establece no seu artigo 2.2 que os créditos da orde poderán ser obxecto de modificacións como consecuencia da asignación ou da redistribución de fondos para o financiamento dos programas de fomento do emprego, coas limitacións que estableza a Conferencia Sectorial de Asuntos Laborais, nos supostos e nas condicións previstos nos artigos 30 e 31 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
En consecuencia, como existen outras dotacións que poden ser utilizadas para os mesmos fins, como consecuencia de crédito incorporado do exercicio anterior, cómpre ampliar o importe dos créditos destinados ás axudas que poderán ser concedidas ao abeiro da orde que se cita nesta disposición, coa finalidade de facer chegar estas ao maior número de beneficiarios posible.
Por todo o exposto, e no uso das facultades que me foron conferidas,
Artigo 1
Amplíase o importe total das axudas establecidas na Orde da Consellería de Economía, Emprego e Industria, do 12 de decembro de 2017, pola que se establecen as bases que regulan as axudas e subvencións para o fomento do emprego e mellora da empregabilidade no ámbito de colaboración coas entidades locais e se procede á súa convocatoria para o exercicio do ano 2018 (Diario Oficial de Galicia número 8, do 11 de xaneiro de 2018), que se van conceder ao abeiro desta orde de convocatoria, na seguinte contía e aplicación orzamentaria que figura dotada nos orzamentos xerais da Comunidade Autónoma de Galicia para o ano 2018:
09.40.322C.460.2, no código de proxecto 2015 00489, na contía de 200.000,00 €.
Artigo 2
Estas modificacións non afectan o prazo establecido na referida orde para a presentación de solicitudes.
Disposición derradeira única
Esta orde entrara en vigor o día seguinte ao da súa publicación no Diario Oficial de Galicia.
Santiago de Compostela, 17 de abril de 2018
ORDE do 11 de abril de 2018 pola que se autoriza a inclusión da Escola de Música de Vilaboa no Rexistro de Escolas de Música e Danza da Comunidade Autónoma de Galicia.
Consellería de Cultura, Educación e Ordenación Universitaria — III. Outras disposicións — 26/04/2018

O presidente da Asociación Cultural e Musical Escola de Música de Vilaboa solicita a inscrición da Escola de Música de Vilaboa no Rexistro de Escolas de Música e Danza da Comunidade Autónoma de Galicia, de conformidade coa Orde do 11 de marzo de 1993, que regula as condicións de creación e funcionamento destas escolas.
Logo de realizar os trámites que establece a normativa vixente, a Xefatura Territorial de Pontevedra, achega o expediente cos correspondentes informes.
Por isto, por proposta da Dirección Xeral de Centros e Recursos Humanos,
Artigo 1. Inscrición no Rexistro de Escolas de Música e Danza
Autorizar a inclusión no Rexistro de Escolas de Música e Danza da Comunidade Autónoma de Galicia da escola de música que se sinala:
Denominación: Escola de Música de Vilaboa.
Provincia: Pontevedra.
Concello: 36142 Vilaboa.
Localidade: Cobres.
Domicilio: Lugar Pazos, nº 1.
Código do centro: 36024999.
Titular: Asociación Cultural e Musical Escola de Música de Vilaboa.
Artigo 2. Réxime xurídico
Esta escola queda sometida ao réxime de escolas de música e danza, segundo o establecido na Orde do 11 de marzo de 1993 e aos servizos de inspección correspondentes.
Artigo 3. Modificación da autorización
O centro deberá solicitar a oportuna revisión da inscrición cando teñan que modificarse calquera dos datos sinalados nesta orde.
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes, contado a partir do día seguinte ao da súa publicación no Diario Oficial de Galicia, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben, directamente, o recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 11 de abril de 2018
EXTRACTO da Orde do 3 de abril de 2018 pola que se regulan as bases que rexerán as subvencións para entidades de acción voluntaria de carácter privado para o fomento e a realización de actividades de voluntariado e se procede á súa convocatoria para o ano 2018.
Consellería de Política Social — III. Outras disposicións — 17/04/2018

BDNS (Identif.): 394093.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo pode consultarse na Base de datos nacional de subvencións (http://www.pap.minhap.gob.es/bdnstrans/index).
Primeiro. Entidades beneficiarias
Entidades de acción voluntaria de carácter privado que realicen proxectos de voluntariado para o fomento e a realización de actividades de voluntariado desde o 1 de xaneiro ata o 15 de outubro de 2018.
Segundo. Obxecto
Establecer as bases reguladoras polas que se rexerán as subvencións dirixidas a entidades de acción voluntaria para o fomento e a realización de actividades de voluntariado desde o 1 de xaneiro ata o 15 de outubro e se procederá á súa convocatoria para o ano 2018. Os programas e actividades de acción voluntaria presentados polas entidades de carácter privado e sen ánimo de lucro, deberán desenvolverse no ámbito territorial da Comunidade Autónoma de Galicia.
Terceiro. Bases reguladoras e convocatoria
Orde do 3 de abril de 2018 pola que se regulan as bases das subvencións para entidades de acción voluntaria de carácter privado para o fomento e a realización de actividades de voluntariado durante o ano 2018.
Cuarto. Contía
A contía global da convocatoria é de cento corenta e un mil trinta con setenta e cinco céntimos (141.030,75 €) para entidades de acción voluntaria. Finánciase o 75 % do proxecto, cuxo orzamento non poderá ser superior a 4.000 €.
Quinto. Prazo de presentación de solicitudes
O prazo de presentación de solicitudes será dun mes, que se contará a partir do día seguinte ao da publicación da orde de convocatoria no Diario Oficial de Galicia.
Sexto. Outros datos
Coa solicitude presentarase o proxecto de actividades. Admitirase un só proxecto por entidade coa súa denominación/nome, os obxectivos, a identificación de problemas e o número aproximado de beneficiarios. Este irá acompañado do número de persoas voluntarias con que se pretende executar o proxecto, das horas de execución deste por parte de cada un dos/das voluntarios/as, e do número de días que participará cada un, así como dun orzamento desagregado do custo de todas as actividades. Este proxecto de actividades de voluntariado non pode ser igual ao presentado pola mesma entidade no caso doutra convocatoria de axudas desta consellería en materia de voluntariado.
A concesión da axuda tramítase en réxime de concorrencia competitiva. Requírese unha puntuación mínima e a concesión efectúase por orde de puntuación ata esgotar o crédito orzamentario.
Santiago de Compostela, 3 de abril de 2018
RESOLUCIÓN do 3 de abril de 2018, da Dirección Xeral de Familia, Infancia e Dinamización Demográfica, pola que se procede á publicación das axudas concedidas en virtude da Orde do 4 de xullo de 2017 pola que se regulan as bases que rexerán a concesión de axudas económicas para a creación de escolas infantís 0-3 en polígonos industriais e parques empresariais, cofinanciadas polo Fondo Europeo de Desenvolvemento Rexional no marco do programa operativo Feder Galicia 2014-2020, e se procede á súa convocatoria en réxime de concorrencia competitiva para os anos 2017 e 2018.
Consellería de Política Social — III. Outras disposicións — 17/04/2018

De conformidade co disposto no artigo 15.1 da Lei 9/2007, do 13 de xuño, de subvencións de Galicia; e no artigo 17.1.b) da Lei 1/2016, do 18 de xaneiro, de transparencia e bo goberno, procédese á publicación das axudas concedidas en virtude da Orde do 4 de xullo de 2017 pola que se regulan as bases que rexerán a concesión de axudas económicas para a creación de escolas infantís 0-3 en polígonos industriais e parques empresariais, cofinanciadas polo Fondo Europeo de Desenvolvemento Rexional no marco do programa operativo Feder Galicia 2014-2020, e se procede á súa convocatoria en réxime de concorrencia competitiva para os anos 2017 e 2018 (
Diario Oficial de Galicia
número 135, do 17 de xullo de 2017) .
Finalidade da axuda: as axudas teñen por obxecto a posta en funcionamento de escolas infantís 0-3 en polígonos industriais e parques empresariais da Comunidade Autónoma de Galicia que cumpran os requisitos establecidos no Decreto 329/2005, do 28 de xullo, polo que se regulan os centros de menores e os centros de atención á infancia, así como a normativa de desenvolvemento, se for o caso.
Norma reguladora: Orde do 4 de xullo de 2017 pola que se regulan as bases que rexerán a concesión de axudas económicas para a creación de escolas infantís 0-3 en polígonos industriais e parques empresariais, cofinanciadas polo Fondo Europeo de Desenvolvemento Rexional no marco do programa operativo Feder Galicia 2014-2020, e se procede á súa convocatoria en réxime de concorrencia competitiva para os anos 2017 e 2018.
Crédito orzamentario: 1.400.000 euros con cargo á aplicación orzamentaria 12.02.312B.781.0, distribuído en dúas anualidades, correspondendo 350.000 euros á anualidade de 2017 e 1.050.000 euros á anualidade de 2018.
As entidades beneficiarias e o importe das axudas concedidas a cada unha delas, expresado en euros, recóllense no anexo a esta resolución.
Santiago de Compostela, 3 de abril de 2018
RESOLUCIÓN do 10 de abril de 2018, do Consello Social, pola que se delega o cargo de vogal da mesa de contratación permanente desta universidade no secretario do Consello Social.
Universidade de Vigo — III. Outras disposicións — 17/04/2018

Na Resolución reitoral do 10 de abril de 2018 pola que se determina a composición da mesa de contratación permanente da Universidade de Vigo establécese que un dos vogais da mesa será o presidente do Consello Social ou persoa en quen delegue.
A devandita resolución reitoral modifíca o punto primeiro da Resolución do 5 de xullo de 2010 (modificada pola Resolución reitoral do 26 marzo de 2018, que queda sen efecto) pola que se facía pública a composición e funcionamento da mesa de contratación permanente da Universidade de Vigo.
Polo antedito e segundo o establecido no artigo 9 da Lei de 40/2015, do 1 de outubro, de réxime xurídico do sector público, esta Presidencia do Consello Social
Delegar o cargo de vogal da mesa de contratación permanente da Universidade de Vigo no secretario do Consello Social.
Vigo, 10 de abril de 2018
EXTRACTO da Resolución do 19 de marzo de 2018 pola que se dá publicidade do acordo do Consello de Dirección que aproba as bases reguladoras do concurso Eduemprende Idea 2018, dirixido ao alumnado das ensinanzas de formación profesional, deportivas ou de artes plásticas e deseño da Comunidade Autónoma de Galicia sostidas con fondos públicos, e se convoca en réxime de concorrencia competitiva.
Instituto Galego de Promoción Económica — III. Outras disposicións — 04/04/2018

BDNS (Identif.): 391690.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (BDNS) (http://www.pap.minhap.gob.es/bdnstrans/index).
Primeiro. Persoas beneficiarias
Poderá participar nesta convocatoria o alumnado que cumpra os seguintes requisitos:
a) Estar matriculado no curso 2017/18 nas ensinanzas de formación profesional, deportivas ou de artes plásticas e deseño da Comunidade Autónoma de Galicia sostidas con fondos públicos.
b) A participación terá que ser en grupo, formado por un mínimo de dous/dúas alumnos/as e un máximo de catro, que terán igualmente a consideración de beneficiarios/as. En calquera caso, deberán nomear un/unha representante ou apoderado/a único/a co poder suficiente para cumprir as obrigas que como beneficiaria lle corresponden á agrupación.
c) As persoas participantes deben cumprir os requisitos para obter a condición de beneficiarios/as de acordo co artigo 10 da Lei 9/2007, do 13 de xuño, de subvencións de Galicia, de estar ao día no cumprimento das obrigas tributarias ou fronte á Seguridade Social e de non ter pendente de pagamento ningunha débeda coa Administración pública da Comunidade Autónoma, segundo indica o artigo 11 do Decreto 11/2009, do 8 de xaneiro, polo que se aproba o Regulamento da Lei 9/2007.
Segundo. Obxecto
As axudas concédense en réxime de concorrencia competitiva e teñen por obxecto convocar o concurso Eduemprende Idea 2018, co fin de potenciar a realización de proxectos empresariais por parte do alumnado das ensinanzas de formación profesional, deportivas ou de artes plásticas e deseño da Comunidade Autónoma de Galicia sostidas con fondos públicos.
Terceiro. Bases reguladoras
Resolución do 19 de marzo de 2018 pola que se dá publicidade do acordo do Consello de Dirección que aproba as bases reguladoras do concurso Eduemprende Idea 2018, dirixido ao alumnado das ensinanzas de formación profesional, deportivas ou de artes plásticas e deseño da Comunidade Autónoma de Galicia sostidas con fondos públicos, e se convoca en réxime de concorrencia competitiva.
Cuarto. Importe
Os créditos dispoñibles para concesións nesta convocatoria aboaranse con cargo á aplicación orzamentaria 09.A1.741A.4802 e por un importe de 12.000 € con cargo ao ano 2018.
Quinto. Prazo para presentar as solicitudes
O prazo para presentar as solicitudes será dun mes contado a partir do día seguinte ao da publicación da resolución de convocatoria no Diario Oficial de Galicia.
Santiago de Compostela, 19 de marzo de 2018
RESOLUCIÓN do 23 de marzo de 2018 pola que se dá publicidade á resolución de concesión das axudas aos servizos de análise do potencial competitivo, profesionalización e desenvolvemento estratéxico (programa Re-Acciona), cofinanciados polo Fondo Europeo de Desenvolvemento Rexional con cargo ao programa operativo Feder Galicia 2014-2020.
Instituto Galego de Promoción Económica — III. Outras disposicións — 04/04/2018

Mediante Resolución do 27 de xuño de 2017 publicouse o acordo do Consello de Dirección que aprobou as bases reguladoras das axudas aos servizos de análise do potencial competitivo, profesionalización e desenvolvemento estratéxico (programa Re-Acciona), cofinanciados polo Fondo Europeo de Desenvolvemento Rexional con cargo ao programa operativo Feder Galicia 2014-2020 (DOG núm. 129, do 7 de xullo) e procedeu á súa convocatoria en réxime de concorrencia competitiva.
As ditas bases establecen no seu artigo 7.6 que, con carácter xeral, non se enviarán notificacións postais, substituíndose a notificación individual pola publicación no
Diario Oficial de Galicia
e na páxina web do Igape no enderezo www.tramita.igape.es.
Na súa virtude, e de conformidade coas facultades que teño conferidas,
Primeiro. Anunciar a publicación do texto completo da Resolución de concesión, do 22 de marzo de 2018, da convocatoria 2017.4 das axudas do Igape aos servizos de análise do potencial competitivo, profesionalización e desenvolvemento estratéxico (programa Re-Acciona), cofinanciados polo Fondo Europeo de Desenvolvemento Rexional con cargo ao programa operativo Feder Galicia 2014-2020, no enderezo www.tramita.igape.es (epígrafe Consulta de resolucións definitivas http://www.igape.es/gl/oficina-virtual/resolucions-definitivas). O texto completo da resolución non se publica no DOG na súa integridade en virtude da cautela prevista no artigo 46 da Lei 39/2015, do 1 de outubro, do procedemento administrativo común das administracións públicas.
Segundo. A Resolución do 22 de marzo de 2018 esgota a vía administrativa e contra ela poderase interpor recurso contencioso-administrativo, ante os xulgados do contencioso-administrativo de Santiago de Compostela, no prazo de dous meses contados a partir do día seguinte ao da publicación desta resolución no
Diario Oficial de Galicia
. Non obstante, previamente poderá interpoñer un recurso de reposición, ante a persoa titular da Dirección Xeral do Igape, dentro do prazo dun mes contado a partir do día seguinte ao da publicación desta resolución no
Diario Oficial de Galicia
.
Santiago de Compostela, 23 de marzo de 2018
RESOLUCIÓN do 23 de marzo de 2018 pola que se publican os requirimentos de emenda dos obradoiros á dixitalización Industria 4.0.
Instituto Galego de Promoción Económica — III. Outras disposicións — 04/04/2018

Mediante a Resolución do 21 de decembro de 2017 (DOG núm. 245, do 28 de decembro) publicáronse as bases reguladoras dos obradoiros á dixitalización Industria 4.0, e procedeuse á súa convocatoria, en réxime de concorrencia competitiva, para o ano 2018, por trámite anticipado de gasto.
O órgano instrutor do procedemento administrativo previsto no artigo 12 das ditas bases reguladoras está analizando as solicitudes presentadas polos solicitantes que se acolleron á presente convocatoria de axudas.
Nunha primeira fase de revisión identificáronse varios expedientes que carecen dalgún dos requisitos exixidos nas bases reguladoras, polo que resulta procedente efectuar os oportunos requirimentos de emenda.
O artigo 12.2 das bases reguladoras dispón que, de conformidade co establecido no artigo 45 da Lei 39/2015, do 1 de outubro, do procedemento administrativo común das administracións públicas, este requirimento de emenda se realizará preferentemente mediante publicación no Diario Oficial de Galicia e producirá os mesmos efectos que a notificación individualizada. A dita publicación tamén se realizará na páxina web do Igape no enderezo www.tramita.igape.es, onde se establecerá o contido pormenorizado do requirimento que se fai.
Os requirimentos obxecto da presente resolución non se publican na súa integridade en virtude da cautela prevista no artigo 46 da Lei 39/2015.
En virtude do anterior,
Primeiro. Dar publicidade á relación de solicitantes cuxos expedientes deben ser obxecto de emenda segundo se recolle no anexo a esta resolución.
Segundo. Habilitar un prazo de 10 días naturais para que os requiridos accedan á Oficina Virtual do Igape desde a páxina web do Instituto Galego de Promoción Económica (Igape), no enderezo www.tramita.igape.es, utilizando o seu NIF e o código IDE do expediente, para acceder ao requirimento individualizado de emenda. Entenderase rexeitado cando transcorresen dez días naturais desde a posta á disposición do requirimento sen que se acceda ao seu contido.
Terceiro. Establécese un prazo de dez días hábiles para achegar a documentación sinalada, contados a partir do día hábil seguinte ao acceso ao requirimento individualizado, ou a partir do día en que se puxo á súa disposición, no caso de non acceder ao seu contido.
Cuarto. De acordo co disposto no artigo 12.2 das bases reguladoras, no suposto de que non se atenda o requirimento no prazo indicado, ou se a emenda resulta incompleta ou defectuosa, o solicitante considerarase que desiste na súa petición e arquivarase o expediente, tras a correspondente resolución que será ditada nos termos previstos no artigo 21 da devandita Lei 39/2015.
Santiago de Compostela, 23 de marzo de 2018
RESOLUCIÓN do 2 de abril de 2018, da Dirección Xeral de Educación, Formación Profesional e Innovación Educativa, pola que se fai pública a convocatoria para a incorporación de novos centros docentes á Rede de centros plurilingües de Galicia para o curso 2018/19.
Consellería de Cultura, Educación e Ordenación Universitaria — III. Outras disposicións — 03/04/2018

Co obxecto de estender o programa de plurilingüismo a novos centros na educación primaria e na educación secundaria obrigatoria, para o curso 2018/19, esta Dirección Xeral de Educación, Formación Profesional e Innovación Educativa resolve anunciar:
Primeiro. Que na páxina web da Consellería de Cultura, Educación e Ordenación Universitaria (www.edu.xunta.gal ) estará dispoñible a regulación e convocatoria de incorporación de centros para participar no programa de ensinanzas plurilingües na educación primaria e na educación secundaria obrigatoria para o curso 2018/19.
Segundo. Que o prazo de presentación de solicitudes será ata o 30 de abril de 2018 e a partir do día seguinte ao da publicación deste anuncio no
Diario Oficial de Galicia
.
Terceiro. Que os centros que desexen impartir o programa de plurilingüismo deberán facer a correspondente solicitude en liña completando o formulario electrónico dispoñible na aplicación a que se accede no enlace: http://www.edu.xunta.es/programaseducativos
Santiago de Compostela, 2 de abril de 2018
RESOLUCIÓN do 2 de abril de 2018, da Dirección Xeral de Educación, Formación Profesional e Innovación Educativa, pola que se regula o programa plurilingüe no segundo ciclo da educación infantil (Plurinfantil), para o curso 2018/19.
Consellería de Cultura, Educación e Ordenación Universitaria — III. Outras disposicións — 03/04/2018

Co obxecto de estender o programa de plurilingüismo ao segundo ciclo da educación infantil para o curso 2018/19, esta Dirección Xeral de Educación, Formación Profesional e Innovación Educativa resolve anunciar:
Primeiro.
Que na páxina web da Consellería de Cultura, Educación e Ordenación Universitaria (www.edu.xunta.gal) estará dispoñible a regulación e convocatoria de incorporación de centros para participar no programa de ensinanzas plurilingües no segundo ciclo da educación infantil (Plurinfantil) para o curso 2018/19.
Segundo.
Que o prazo de presentación de solicitudes será ata o 30 de abril de 2018 e a partir do día seguinte ao da publicación deste anuncio no
Diario Oficial de Galicia
.
Terceiro.
Que os centros que desexen impartir o programa de Plurinfantil deberán facer a correspondente solicitude en liña completando o formulario electrónico dispoñible na aplicación a que se accede no enlace http://www.edu.xunta.es/programaseducativos.
Santiago de Compostela, 2 de abril de 2018
ORDE do 26 de marzo de 2018 de autorización administrativa á Unión de Artesanos, mutualidade de previsión social a prima fixa, para ampliar o seu ámbito de actividade a toda a Comunidade Autónoma de Galicia.
Consellería de Facenda — III. Outras disposicións — 03/04/2018

De acordo co establecido no artigo 20.2 da Lei 20/2015, do 14 de xullo, de ordenación, supervisión e solvencia das entidades aseguradoras e reaseguradoras, Unión de Artesanos, mutualidade de previsión social a prima fixa, presentou na Dirección Xeral de Política Financeira, Tesouro e Fondos Europeos solicitude de autorización administrativa para ampliar o seu ámbito de actividade a toda a Comunidade Autónoma de Galicia.
Da documentación que se xunta coa solicitude formulada, despréndese que a mutualidade cumpre os requisitos previstos no artigo 7 do Real decreto 1060/2015, do 20 de novembro, de ordenación, supervisión e solvencia das entidades aseguradoras e reaseguradoras, para a ampliación do ámbito de actividade a toda a Comunidade Autónoma.
En consecuencia, por proposta da Dirección Xeral de Política Financeira,Tesouro e Fondos Europeos,
Primeiro.
Autorizar a entidade Unión de Artesanos, mutualidade de previsión social a prima fixa para ampliar o ámbito do exercicio da súa actividade de asistencia sanitaria a toda a Comunidade Autónoma de Galicia.
Segundo.
Realizar a correspondente anotación rexistral no Rexistro Autonómico de Mutualidades de Previsión Social non integradas na Seguridade Social, creado pola Orde da Consellería de Economía e Facenda do 5 de maio de 1999.
Contra a presente orde, que pon fin á vía administrativa, poderase interpor con carácter potestativo, recurso de reposición ante esta consellería, no prazo dun mes contado a partir do día seguinte ao da súa publicación, de acordo cos artigos 123 e 124 da Lei 39/2015, do 1 de outubro, do procedemento administrativo común das administracións públicas. Así mesmo, poderase interpor recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da súa publicación, de conformidade co disposto nos artigos 10.1.a), 25 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 26 de marzo de 2018
EXTRACTO da Orde do 15 de marzo de 2018 pola que se establecen as bases reguladoras para a concesión de subvencións a entidades sen ánimo de lucro, en réxime de concorrencia competitiva, para o fomento do sector mineiro galego, e se procede á súa convocatoria para o ano 2018 (código de procedemento IN315A).
Consellería de Economía, Emprego e Industria — III. Outras disposicións — 03/04/2018

BDNS (Identif.): 390398.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo pode consultarse na Base de datos nacional de subvencións (http://www.pap.minhap.gob.es/bdnstrans/index).
Primeiro. Entidades beneficiarias
Entidades sen ánimo de lucro con representación no sector mineiro galego, cuxo obxecto estea relacionado coa minaría e que desenvolvan a súa actividade no territorio da Comunidade Autónoma de Galicia.
Segundo. Obxecto
Regulación das bases para a concesión de axudas da Consellería de Economía, Emprego e Industria dirixidas a entidades sen ánimo de lucro para impulsar a realización de accións que contribúan a mellorar as prácticas preventivas e ambientais do sector mineiro galego, a transferencia de coñecemento, o aproveitamento racional e eficiente dos recursos minerais, a investigación e innovación no seu aproveitamento, así como a divulgación e promoción do devandito sector.
Terceiro. Bases reguladoras
Orde do 15 de marzo de 2018 pola que se establecen as bases reguladoras para a concesión de subvencións a entidades sen ánimo de lucro, en réxime de concorrencia competitiva, para o fomento do sector mineiro galego, e se procede á súa convocatoria para o ano 2018 (código de procedemento IN315A).
Cuarto. Contía
A dotación orzamentaria é de 889.642,30 €.
Quinto. Prazo de presentación de solicitudes
O prazo de presentación de solicitudes será dun mes desde o día seguinte ao da publicación da orde no DOG ata o día correspondente ao mesmo ordinal do día da publicación, ambos inclusive.
Santiago de Compostela, 15 de marzo de 2018